ຜູ້ນໍາສັນນິບາດອາຣັບຕິຕຽນ ການໂຈມຕີທາງອາກາດຕໍ່ລີເບຍ
ເລຂາທິການ​ໃຫຍ່ສັນນິບາດອາຣັບ ທ່ານ Moussa ກ່າວວ່າ ທາງກຸ່ມແມ່ນຕ້ອງການທີ່ຈະຄຸ້ມຄອງປົກປ້ອງພວກປະຊາຊົນ ບໍ່ແມ່ນຈະໄປຖີ້ມລະເບີດໃສ່ເຂົາເຈົ້າ.
ຜູ້ນໍາຂອງກຸ່ມສັນນິບາດອາຣັບໄດ້ຕິຕຽນການໂຈມຕີທາງ ອາກາດຕໍ່ Libya ຊຶ່ງທ່ານເວົ້າວ່າ ການໂຈມຕີດັ່ງກ່າວ ໄດ້ມີຂຶ້ນ ກາຍເຂດຫ້າມບິນທີ່ທາງກຸ່ມຕ້ອງການ ເລຂາທິການໃຫຍ່ຂອງກຸ່ມສັນນິບາດອາຣັບ ທ່ານ Amr Moussa ກ່າວ ໃນວັນອາທິດວານນີ້ວ່າ ທາງກຸ່ມແມ່ນ ຕ້ອງການທີ່ຈະຄຸ້ມຄອງປົກປ້ອງພວກປະຊາຊົນ ບໍ່ແມ່ນ ຈະໄປຖີ້ມລະເບີດໃສ່ເຂົາເຈົ້າ ຂະນະດຽວກັນ ລັດຖະມົນຕີກະຊວງປ້ອງກັນປະເທດຂອງ ຝຣັ່ງໄດ້ປະກາດວ່າ Qatar ກໍຈະສົ່ງເຣືອບິນໄປຊ່ອຍໃນ ການດໍາເນີນງານຂອງນາໆຊາດ ຕ້ານທ່ານ Moammar Gadhafi ນັ້ນ ແຕ່ທາງ Russia ໄດ້ຮຽກຮ້ອງໃນວັນອາທິດວານນີ້ ໃຫ້ ກຸ່ມປະຊາຄົມນາໆຊາດ ຢຸດເຊົາໃນອັນທີ່ທ່ານເອີ້ນວ່າ ການໃຊ້ກໍາລັງແບບບໍ່ເລືອກໜ້າ ໃນ Libya ນັ້ນເສຍ ຣັດເຊຍກ່າວວ່າ ໄດ້ມີພົນລະເຮືອນ 48 ເສັຍຊີວິດແລ້ວ ທາງຝ່າຍສະຫະພາບອາຟຣິກາ ກໍໄດ້ຮຽກຮ້ອງໃຫ້ຢຸດເຊົາການສູ້ລົບກັນໂດຍທັນທີ